5.

În principiu, următoarele categorii de ajutoare de stat pot face obiectul aplicării procedurii simplificate: (a) categoria 1: Ajutoarele de stat incluse în secțiunile privind „evaluarea standard” din cadrele și orientările existente Ajutoarelor de stat incluse în categoria „evaluării standard” (așa-numitele secțiuni – „sfere de protecție” (7) sau a unor tipuri de evaluări similare (8) din orientările și cadrele orizontale, care nu fac obiectul Regulamentului general de exceptare pe categorii de ajutoare, pot fi tratate, în principiu, în cadrul procedurii simplificate. Cu toate acestea, procedura simplificată se va aplica doar în cazul în care Comisia se asigură că, după încheierea fazei de notificare prealabilă (a se vedea punctele 13-16), sunt respectate toate cerințele procedurale și de fond stabilite în secțiunile aplicabile ale instrumentelor în cauză. Aceasta presupune că faza de notificare prealabilă a confirmat că ajutorul de stat notificat îndeplinește, la prima vedere, condițiile relevante, astfel cum sunt expuse în continuare în mod detaliat pentru fiecare din instrumentele orizontale aplicabile, privind: — tipul de beneficiari; — cheltuielile eligibile; — intensitățile ajutoarelor și prime; — pragul individual de notificare sau valoarea maximă a ajutorului; — tipul de instrument de ajutor utilizat; — dispozițiile în materie de cumul; — efectul stimulativ; — cerințele privind transparența; — excluderea beneficiarilor care fac obiectul unui ordin de recuperare (9). În această categorie, Comisia este pregătită să ia în considerare aplicarea procedurii simplificate, în special, pentru următoarele tipuri de măsuri: (i) măsurile privind investițiile în capital de risc, sub o altă formă decât participarea la un fond de investiții în societăți necotate și care îndeplinesc toate condițiile menționate în secțiunea 4 a Orientărilor privind investițiile în capital de risc (10); (ii) ajutoarele pentru protecția mediului care îndeplinesc condițiile menționate în secțiunea 3 din Orientările privind protecția mediului: — a căror bază de calcul a cheltuielilor eligibile este determinată printr-o metodologie de calcul a costurilor totale, în conformitate cu punctul 82 din Orientările privind protecția mediului (11); sau — care vizează o primă pentru inovarea ecologică care s-a dovedit conformă cu punctul 78 din Orientările comunitare privind protecția mediului (12); (iii) ajutoarele pentru întreprinderi nou-create inovatoare acordate în conformitate cu secțiunea 5.4 din Cadrul comunitar pentru cercetare, dezvoltare și inovare și al căror caracter inovator este determinat în temeiul secțiunii 5.4 litera (b) punctul (i) din cadru (13); (iv) ajutoarele pentru centre de inovare acordate în conformitate cu secțiunile 5.8 și 7.1 din Cadrul comunitar pentru cercetare, dezvoltare și inovare; (v) ajutoarele pentru inovare în materie de procese și inovare în domeniul organizării serviciilor acordate în conformitate cu secțiunea 5.5 din Cadrul comunitar pentru cercetare, dezvoltare și inovare; (vi) ajutoarele regionale ad hoc care sunt sub pragul de notificare individuală menționat la punctul 64 din Orientările privind ajutoarele regionale (14); (vii) ajutoarele pentru salvare acordate industriei prelucrătoare și sectoarelor de servicii (cu excepția sectorului financiar) care îndeplinesc toate condițiile de fond prevăzute în secțiunile 3.1.1 și 3.1.2 din Liniile directoare privind salvarea și restructurarea întreprinderilor (15); (viii) schemele de salvare și restructurare pentru întreprinderile mici care îndeplinesc condițiile prevăzute în secțiunea 4 din Liniile directoare privind salvarea și restructurarea întreprinderilor (16); (ix) sjutoarele ad hoc de restructurare pentru IMM-uri, sub rezerva îndeplinirii tuturor condițiilor prevăzute în secțiunea 3 din Liniile directoare privind salvarea și restructurarea întreprinderilor (17); (x) creditele la export acordate în sectorul construcțiilor navale, care îndeplinesc condițiile prevăzute în secțiunea 3.3.4 din Cadrul pentru ajutoare în domeniul construcțiilor navale (18); (xi) scheme de sprijin în domeniul audio-vizualului care îndeplinesc toate condițiile prevăzute la secțiunea 2.3 din Comunicarea privind cinematografia în ceea ce privește dezvoltarea, producția, distribuția și promovarea operelor audiovizuale (19); Lista de mai sus este indicativă și poate evolua în funcție de revizuirile ulterioare ale actualelor instrumente aplicabile sau de adoptarea unor noi instrumente. Comisia poate revizui această listă la anumite intervale pentru a garanta conformitatea acesteia cu normele aplicabile în domeniul ajutoarelor de stat. (b) categoria 2: Măsuri care corespund practicii decizionale consacrate a Comisiei Măsurile de ajutor ale căror caracteristici corespund celor aprobate în cel puțin trei decizii anterioare ale Comisiei (denumite, în continuare, „deciziile anterioare”) și a căror evaluare poate fi realizată rapid în baza practicii decizionale a Comisiei, pot face, în principiu, obiectul aplicării procedurii simplificate. Doar deciziile Comisiei adoptate în ultimii 10 ani care precedă data notificării prealabile (a se vedea punctul 14) pot fi considerate „decizii anterioare”. Cu toate acestea, procedura simplificată se va aplica doar în cazurile în care Comisia este asigurată că, după notificarea prealabilă (a se vedea punctele 13-16), sunt îndeplinite condițiile de fond și procedurale care au stat la baza deciziilor anterioare, în special în ceea ce privește obiectivele și concepția generală a măsurii, tipurile de beneficiari, cheltuielile eligibile, pragurile de notificare individuale, intensitățile ajutoarelor, plus primele aplicabile, dacă este cazul, dispozițiile privind cumulul, efectul stimulativ și cerințele în materie de transparență. În plus, astfel cum este menționat la punctul 11 mai jos, Comisia va reveni la procedura obișnuită atunci când de măsura de ajutor notificată ar putea beneficia o întreprindere care face obiectul unui ordin de recuperare restant în urma unei decizii anterioare a Comisiei care declară un ajutor ilegal și incompatibil cu piața comună (așa-numita problemă Deggendorf). În această categorie, tipurile de măsuri pentru care Comisia este pregătită să ia în considerare aplicarea procedurii simplificate sunt, în special, următoarele: (i) măsurile de ajutor pentru conservarea patrimoniului cultural național privind activități legate de situri antice și istorice sau de monumente naționale, sub rezerva ca ajutorul să se limiteze la „conservarea patrimoniului”, în înțelesul articolului 87 alineatul (3) litera (d) din tratat (20); (ii) scheme de ajutor pentru teatru, dans și activități muzicale (21); (iii) scheme de ajutor pentru promovarea limbilor minoritare (22); (iv) măsuri de ajutor în favoarea industriei de publicații (23); (v) măsuri de ajutor în favoarea conexiunii în bandă largă în zonele rurale (24); (vi) scheme de garantare pentru finanțarea sectorului construcțiilor navale (25); (vii) măsuri de ajutor care îndeplinesc toate celelalte prevederi aplicabile din Regulamentul general de exceptare pe categorii de ajutoare, dar care sunt excluse din sfera sa de aplicare întrucât: — măsurile reprezintă un ajutor ad hoc (26); — ajutoarele sunt prevăzute într-o formă puțin transparentă (articolul 5 din Regulamentul general de exceptare pe categorii de ajutoare), însă echivalentul-subvenție brut este calculat pe baza metodologiei aprobate de Comisie în trei decizii individuale adoptate după 1 ianuarie 2007; (viii) măsuri de sprijin pentru dezvoltarea infrastructurii locale care nu constituie un ajutor de stat în sensul articolului 87 alineatul (1) din tratat, având în vedere faptul că, luând în considerare particularitățile cazului, măsura în cauză nu ar avea niciun efect asupra comerțului intracomunitar (27); (ix) prelungirea și/sau modificarea schemelor existente în afara sferei de aplicare a procedurii simplificate prevăzute de Regulamentul (CE) nr. 794/2004 al Comisiei din 21 aprilie 2004 privind punerea în aplicare a Regulamentului (CE) nr. 659/1999 al Consiliului de stabilire a normelor de aplicare a articolului 93 din tratatul CE (28) (a se vedea categoria 3 de mai jos), de exemplu în ceea ce privește adaptarea schemelor existente la noile orientări orizontale (29). Prezenta listă este indicativă, întrucât sfera de aplicare exactă a acestei categorii poate evolua în același timp cu practica decizională a Comisiei. Comisia poate revizui această listă indicativă la anumite intervale de timp pentru a garanta conformitatea acesteia cu normele aplicabile în domeniul ajutoarelor de stat. (c) categoria 3: Prelungirea sau extinderea ajutoarelor existente Articolul 4 din Regulamentul (CE) nr. 794/2004 prevede o procedură de notificare simplificată pentru anumite modificări aduse actualelor ajutoare acordate. În conformitate cu respectivul articol, „[…] Următoarele modificări ale ajutorului existent se notifică prin intermediul formularului de notificare simplificat prevăzut la anexa II: (a) creșterile bugetului unei scheme de ajutor autorizate care depășesc 20 %; (b) prelungirea, cu până la șase ani, a unei scheme de ajutor existente autorizate, cu sau fără o creștere a bugetului; (c) adoptarea unor criterii mai stricte de aplicare a unei scheme de ajutor autorizate, reducerea intensității ajutorului sau reducerea cheltuielilor eligibile”. Posibilitatea aplicării articolului 4 din Regulamentul (CE) nr. 794/2004 nu este afectată de prezenta comunicare. Cu toate acestea, Comisia invită statul membru care efectuează notificarea să acționeze în conformitate cu prezenta comunicare, inclusiv în ceea ce privește notificarea prealabilă a măsurilor vizate, prin folosirea formularului de notificare simplificată anexat la Regulamentul (CE) nr. 794/2004. De asemenea, în cadrul acestei proceduri, Comisia va invita statul membru vizat să consimtă la publicarea unui rezumat al notificării pe site-ul internet al Comisiei.